**Vara tasuta kasutusse andmise leping 2-10.1/461**

Viimsi */kuupäev vastavalt digitaalallkirjale/*

**Viimsi Vallavalitsus** (registrikood 75021250) asukohaga Nelgi tee 1, Viimsi alevik, Viimsi vald (edaspidi *kasutusse andja*), mida Viimsi Vallavalitsuse 06.09.2023 korralduse nr 259 alusel esindab vallavanem Illar Lemetti, ühelt poolt ja

**Prangli Saarte Selts** (registrikood 80215594) asukohaga Männisalu, Idaotsa küla, Viimsi vald (edaspidi *kasutaja*), mida esindab juhatuse liige Valdur Kahro, teiselt poolt,

mida edaspidi nimetatakse eraldi pool ja koos pooled ning võttes arvesse, et Päästeameti toetusmeetme „Saarte kriisivalmiduse suurendamine“ raames sõlmisid Viimsi Vallavalitsus ja Päästeamet 26.04.2023 riigieelarvelise toetuse lepingu nr 6.4-2.1.1/113ML (Viimsi valla dok. reg nr 2-10.6/235), mille alusel eraldati Viimsi Vallavalitsuse poolt esitatud Prangli kriisivalmiduse suurendamise projekti realiseerimiseks rahalised vahendid, mille abil muuhulgas soetati käesolev lepingu ese

**Päästeamet** (registrikood 70000585) asukohaga Raua tn 2, Tallinn, mida Päästeameti peadirektori 13.02.2023 käskkirja nr 1.1-3.1/32 punkti 1 alusel esindab põhja päästekeskuse juht Marko Rüü, ning mis lepingu sõlmimise juures osaleb kui puudutatud isik ja võtab käesoleva lepingu sõlmimise teadmiseks,

sõlmisid käesoleva vara tasuta kasutusse andmise lepingu (edaspidi *leping*) alljärgnevas:

1. **Lepingu ese, selle kasutamise sihtotstarve ja tähtaeg**
	1. Lepingu esemeks on kasutusse andjale kuuluv mobiilne **elektrigeneraator** (kaubamärk: GENMAC, mudel: COMBIPLUS G15000HEO-E5, kogus: 1 tk), edaspidi *vara või lepingu ese*, mille kasutusse andja annab kasutajale **tasuta** **kasutamiseks**.
	2. Vara antakse kasutusse sihtotstarbega, mis seisneb hädaolukorras ja/või elanikkonna igapäevaelu esmavajaduste toimimise tagamises, tingimusel, et kasutaja tagab vara korrasoleku ja kättesaadavuse hoiustamispunktis. Lepingu eset kasutatakse, et tagada hädaolukorras elektri olemasolu ning seeläbi avalikes huvides Prangli saare elanike ja külastajate jaoks esmatähtsate teenuste kättesaadavuseks abivajaduse korral. Kasutajal ei ole õigust kasutada lepingu eset tulu saamiseks ja muul eesmärgil.
	3. Vara kasutusse andmise kohta koostavad pooled üleandmise-vastuvõtmise akti. Vara üleandmise konkreetse aja ja koha lepivad kokku poolte kontaktisikud.
	4. Vara antakse kasutusse **5 aastaks** alates lepingu sõlmimisest.
2. **Vara kasutaja kohustused**
	1. Kasutaja kohustub
		1. valdama ja kasutama lepingu eset hoolikalt, heaperemehelikult ja vastavuses lepingu punktis 1.2 fikseeritud sihtotstarbega;
		2. tagama vara korrasoleku ja kättesaadavuse hoiustamispunktis, s.o garaažis aadressil Estali tee 2, Prangli saar, ajal kui vara ei ole sihipäraselt kasutuses;
		3. ilma põhjuseta mitte käivitama lepingu esemeks olevat elektrigeneraatorit, et vältida vara põhjendamatut amortisatsiooni;
		4. tagama lepingu esemeks oleva elektrigeneraatori kütusepaagi pideva täisoleku, et olla valmis operatiivselt reageerima kriisiolukorras;
		5. mitte andma vara üle kolmandale isikule ilma kasutusse andja eelneva kirjaliku nõusolekuta (v.a ajutine valduse üleandmine eesmärgipärase kasutuse käigus);
		6. kandma vara kasutamisega seotud ja/või säilimiseks vajalikud kulud, sh tasuma vajadusel remondi- ja hooldusteenuse eest;
		7. hüvitama kasutusse andjale ja/või kolmandatele isikutele vara kasutamisega tekitatud kahju;
		8. teatama kasutusse andjale viivitamatult kõigist vara kasutamist takistavatest asjaoludest, samuti hävimise ohust ning võtma koheselt tarvitusele abinõud varale kahju tekkimise vältimiseks;
		9. võimaldama kasutusse andjal kontrollida vara sihipärast kasutamist;
		10. tagastama vara hiljemalt lepingu lõppemise päeval vähemalt samas korras, kui see oli üleandmisel, arvestades vara harilikku kulumist;
		11. hüvitama kasutusse andjale lepingu eseme või selle osa hävimisest, kaotsiminekust või kahjustumisest tuleneva kahju.
3. **Lepingu muutmine ja lõppemine**
	1. Leping jõustub selle allakirjutamise hetkest kõigi osapoolte poolt (viimase allkirja andmise hetkest) ning lõpeb tähtaja möödumisel või selle ülesütlemisel poole poolt. Viimasena allkirjastanud pool on kohustatud lepingu viivitamatult tagastama teistele osapooltele.
	2. Poolte kokkuleppel võib lepingu lõpetada igal ajal.
	3. Lepingu erakorralisel üles ütlemisel lähtuvad pooled võlaõigusseaduses sätestatust, andes üldjuhul eelnevalt lepingu rikkumise lõpetamiseks mõistliku tähtaja.
	4. Kasutusse andjal on õigus leping erakorraliselt üles öelda eelkõige, kui:
		1. kasutaja kasutab vara vastuolus lepingus ettenähtud sihtotstarbega;
		2. kasutaja rikub oluliselt või korduvalt muid lepingujärgseid või õigusaktidest tulenevaid kohustusi ning kasutusse andja on eelnevalt andnud kasutajale mõistliku tähtaja rikkumise lõpetamiseks;
		3. kasutusse andjal on vara vaja ettenägematu asjaolu tõttu;
		4. kasutaja tegevus halvendab vara seisundit;
		5. kasutaja on andnud vara allkasutusse;
		6. kasutaja suhtes on algatatud likvideerimismenetlus.
	5. Kasutusse andja võib nõuda lepingu lõpetamist, kui kasutaja rikub lepingust tulenevaid kohustusi niivõrd, et lepingu jätkamine on kasutusse andja jaoks seotud lisakulutuste või riskidega või lepingu jätkamist kasutusse andja poolt ei saa mõistlikkuse põhimõttest lähtudes jätkata.
	6. Kasutajal on õigus leping igal ajal üles öelda, teatades sellest kasutusse andjale 5 tööpäeva ette.
	7. Lepingu lõppemisel mistahes põhjusel kohaldatakse ka peale lepingu lõppemist neid lepingu sätteid, mis oma olemuse tõttu sätestavad lepingu osapoolte õigusi ja kohustusi pärast lepingu lõppemist.
	8. Lepingu lõppemine või ennetähtaegne lõpetamine ei vabasta pooli vastutusest, mis tuleneb lepingu kehtivuse ajal toimunud lepinguliste kohustuste rikkumisest.
4. **Poolte vastutus**
	1. Lepingust tulenevate kohustuste täitmata jätmise või mittekohase täitmisega teisele poolele tekitatud otsese kahju eest kannavad pooled täielikku vastutust selle kahju ulatuses.
	2. Kasutaja vastutab täielikult tema poolt lepingu täitmisesse kaasatud kolmandate isikute tegevuse eest lepingu täitmisel.
	3. Vara täieliku hävimise või kadumise korral loetakse kahjuks samasuguse vara uus hanke hind.
	4. Vara kadumise, hävimise või kahjustumise juhul on kasutusse andjal õigus nõuda kasutajalt leppetrahvi kuni 3000 (kolm tuhat) eurot. Leppetrahvi suuruse määratlemise õigus on kasutusse andjal nõude esitamisel.
	5. Kui kasutaja viivitab vara tagastamisega peale lepingu lõppemist, on ta kohustatud tasuma kasutusse andjale leppetrahvi 20 (kakskümmend) eurot iga viivitatud päeva eest.
	6. Leppetrahv on mõeldud poole kohustuste täitmisele sundimiseks, leppetrahvi maksmine ei asenda kohustuste täitmist ega välista kahjunõude esitamist.
	7. Leppetrahvi ning kahju hüvitamise nõue tuleb teisele poolele esitada 4 (nelja) kuu jooksul kohustuste rikkumisest teadasaamisest.
	8. Vara juhusliku hävimise ja kahjustumise riisiko läheb poolele üle alates vara üleandmise-vastuvõtmise hetkest.
5. **Lõppsätted**
	1. Pooled kinnitavad, et neil on kõik õigusaktidest tulenevad volitused, nõusolekud ja heakskiidud lepingu sõlmimiseks ja sellest tulenevate kohustuste täitmiseks.
	2. Lepingut võib muuta poolte kirjalikul kokkuleppel.
	3. Kõik teated, millel ei ole õiguslikku tagajärge võivad olla esitatud kirjalikku taasesitamist võimaldavas vormis. Kõik lepinguga ja lepingu täitmisega seotud pretensioonid peavad olema esitatud kirjalikult või elektroonilises vormis.
	4. Lepingust tulenevate kohustuste täitmise korraldamine, sh üleandmise-vastuvõtmise akti allkirjastamine ning lepinguga kaasnevate teadete, nõuete ja teiste dokumentide edastamine toimub kontaktisikute kaudu. Poolte kontaktisikud on:
		1. kasutusse andja poolt järelevalveosakonna juhataja Karin Mägi, telefon: 602 8858, e-post: karin.magi@viimsivv.ee;
		2. kasutaja poolt Prangli Saarte Seltsi juhatus, telefon: 504 8275, e-post: kahroracing@gmail.com.
	5. Lepingus osaliselt või täielikult reguleerimata küsimustes juhinduvad pooled Eesti Vabariigis kehtivatest õigusaktidest.
	6. Lepingu täitmisest, tõlgendamisest, muutmisest või lõpetamisest tulenevad erimeelsused ja vaidlused lahendavad pooled vastastikusel mõistmisel põhinevate läbirääkimiste teel, kokkuleppe mittesaavutamisel Harju Maakohtus.
	7. Leping allkirjastatakse digitaalselt.
6. **Poolte andmed**

|  |  |  |
| --- | --- | --- |
| **Kasutusse andja** | **Kasutaja** | **Puudutatud isik** |
| Viimsi Vallavalitsus | Prangli Saarte Selts | Päästeamet |
| registrikood 75021250 | registrikood 80215594 | registrikood 70000585 |
| Nelgi tee 1, Viimsi vald | Männisalu, Viimsi vald | Raua tn 2, Tallinn |
| 74001 Harjumaa | 74005 Harjumaa | 10124 Harjumaa |
| info@viimsivv.ee | kahroracing@gmail.com | rescue@rescue.ee |
| tel. 602 8800 | tel. 504 8275 | tel. 628 2000 |
|  |  |  |
| (allkirjastatud digitaalselt) | (allkirjastatud digitaalselt) | (allkirjastatud digitaalselt) |
|  |  |  |
|  |  |  |
| Illar Lemetti | Valdur Kahro | Marko Rüü |
| vallavanem | juhatuse liige | põhja päästekeskuse juht |